P. Hrušovský, podpredseda NR SR: (2002-07-11):
Nech sa páči, pán poslanec Andrejčák. I. Andrejčák, poslanec: Vážený pán predsedajúci, vážený pán minister, vážené poslankyne, vážení poslanci. Samozrejme vo výbore som postupne, keď sme rokovali o týchto materiáloch, sľuboval hodinku, dve porozprávať o každom z týchto materiálov, ale situácia sa vyvinula tak, že budete ma musieť počúvať len kratšie, podstatne kratšie. Tým, že sa materiál neustále odsúval, sme sa dostali do situácie, keď je zbytočné o ňom hovoriť. Tie nedostatky, ktoré v predložených materiáloch pán kolega Tuchyňa uvádzal, ony sú ešte strašidelnejšie. A preto v tom poslednom týždni rokovania, pretože pochybujem, že by sme zvolali Národnú radu, aby mohli odstrániť nedostatky, ktoré sú v materiáloch, a sú tam nedostatky zásadné, také riešenie Národná rada neprijme ani ho nemienim navrhovať, ale potreba, aby sa Národná rada stotožnila, aj keď s výhradami, s absolútnou nekvalitou materiálov, ale treba ich prijať. Takže nám nezostáva nič iné, radšej nechať všetky argumenty, všetky podrobnosti novej Národnej rade, pretože sa bude musieť k týmto materiálom vrátiť. Preto mi dovoľte, aby som na úvod zablahoželal pánovi ministrovi, že vyhral socialistickú súťaž v tom, ktorému ministrovi najviac materiálov prešlo za účasti koalície. Skutočne to je jediný minister, ktorému aj koalícia viac ako päť materiálov odsúhlasila. Teda opozícia, blahoželám, pán minister. Áno, hovoríme v budúcnosti. Pardon, ospravedlňujem sa. Ale chcel by som povedať otvorene, je to daň za to, že Slovensko veľmi chce, aby sme boli prijatí do NATO, aby o nás v Prahe teraz rozhodli, a preto obetujeme aj kvalitu výsledku práce Národnej rady pre to, že časovo by sme to nezvládli. Veľmi ma to mrzí, ale taká je skutočnosť. Nebudem teda hovoriť o všetkých nedostatkoch napriek tomu, že niektoré, aby som potvrdil to, čo som vyhlásil, musím povedať. Uvádzalo sa v materiáloch, ktoré sme v januári dostali, že robil Generálny štáb a ministerstvo výpočty. No tak predovšetkým chcem povedať, že žiadne výpočty o tom, akú armádu Slovensko má mať, čo by Slovensku hrozilo, nám zahraniční poradcovia a tie tímy, ktoré tu boli, nerobili, vážení. To sú slovenské predstavy o tom, čo by mohlo Slovensku hroziť. Tí západní alebo zo štátov NATO experti, tí len proste akceptovali, že takto hodnotíme. Nevyhovárajme sa teda na nich. Závery, ktoré sú robené, tí predstavitelia NATO sledovali jednu vec, či Slovensko vyčlení také sily, ktoré budú primeraným podielom Slovenska na prípadnej spoločnej obrane. To je jediná úloha, ktorú model 2010 spĺňa a generálny tajomník, keď tu bol na rokovaní troch výborov, to znamená zahraničného, pre obranu a integračného, tak vyhlásil, že ak bude tento model plne profesionálny, je to primeraný podiel Slovenska na spoločnej obrane v NATO. Ďalšie otázky, otázky, ako brániť Slovensko ako štát, ako brániť jeho územie, títo špecialisti z NATO vôbec neposudzovali. Oni totiž za to nenesú zodpovednosť, za to nesie zodpovednosť naša generalita a náš minister. Od januára to máme, ja vám o chvíľu vysvetlím, že toto budeme musieť hneď prerobiť. Argumentujú tam, že nemáme armádu, že armáda by stála 60 miliárd, keby sme sa mali sami brániť. No, tu treba povedať, z čoho vznikol výpočet. Vznikol z naivnej predstavy, detinskej predstavy, že sa Európa rozdelí na dve časti a bude proti sebe viesť vojnu, charakteru svetovej vojny, a v rámci tejto vojny pár zblúdených vojakov z Východu s tankmi zaútočí na košické železiarne a z toho vypočítali, že treba pre Slovensko 60 miliárd. Vážení, keď nám urvú celé východné Slovensko, podstatu štátu nenaruší nikto. Tá podstata štátu, keď sa nám zrúti štátnosť, leží úplne inde, a to autori nevedeli, pretože ani staré dokumenty nečítali, kde to bolo napísané. Je to naivná predstava a Európa určite ani naše vnúčatá sa nedožijú, aby sa zase rozdelila na dve časti a bojovala proti sebe. Takže prvý výpočet a zdôvodnenie, že 60 miliárd na obranu je pre Slovensko veľa, a preto urobíme malú armádu, je nezmyselný. Ďalšie dôvody, ktorými nám chceli dokázať, že to robia dobre, tak vraj to stredné ohrozenie. Ja teraz nepoužívam presné názvy, lebo musím vyberať niektoré argumenty z tajného materiálu, ktorý ste nedostali. Sú uvádzané dva príklady, keď Slovensko zažije stredný stupeň ohrozenia. Vážení, ani jeden sa netýka ani jediného štvorcového metra slovenského územia. Proste zase to robili naivní ľudia vo vojenskom umení, ktorí nepochopili, že Slovensko musí byť ohrozené na svojom území, či už vojensky, politicky, ekonomiky, ja nebudem robiť prednášku k tomu. Ale nie záujem slovenského obchodníka v Turecku alebo v Pakistane, alebo v Juhoslávii. To je absurdný prípad. Ukazuje to o absolútnej nekvalite ľudí, ktorí to robili. Samozrejme, Slovensko nikdy nepovedie vojnu so štátom, s ktorým nemá hranicu, takže uvádzať takéto, čo vyšleme, ak slovenské vojsko pôjde za hranice, tak pôjde na objednávku Organizácie Spojených národov alebo v rámci iných zmlúv zo zostavy NATO, alebo európskej, ale rozhodne nie, že Slovensko pôjde tam likvidovať nejakú skupinu a namiesto prilby budú mať hnedé šatky na hlave zaviazané ako baby na trhu. Bolo mi veľmi ťažko, keď som to čítal a preto, že som nikdy verejne toto nevysvetľoval, len som napádal nereálny spôsob výpočtu, tak si boli istí, že do toho času, kým to nebude v Národnej rade, nič neurobia. No a teraz už nemusia urobiť, už sme dotlačení my, že to potrebujeme potvrdiť, takže o chybe hovorím ako o naivnej, absolútne odporujúcej vojenskej teórii a napriek tomu vychádzame a model schváľme len preto, že generálny tajomník NATO pred troma výbormi potvrdil, že toto je ten podiel Slovenska na spoločnú obranu a obranu štátu, bohužiaľ, si musí riešiť nový parlament s novým ministrom a zrejme aj s novými spracovateľmi, lebo toto, čo previedli, to nestojí za nič. Preto aj navrhujem a nebudem hovoriť o ďalších veciach, tam bolo viacej tých problémov, nielen v školstve, v dislokácii, v umiestnení zásob a tak ďalej, to je naprosto nekvalitný materiál. Ale máme tu stanovisko generálneho tajomníka, oficiálne povedané, máme tu definíciu, máme tu jednu istotu, že toto špecialisti NATO, lebo tak to generálny tajomník povedal, že jeho špecialisti prekontrolovali model a plne profesionálna armáda tejto sily alebo vojsko tejto sily je primeraným podielom Slovenska. A toto my tu potrebujeme verejne prezentovať a schváliť, áno, tak to je. A zároveň povedať, a to už ani nemusíme, lebo to je ústavná povinnosť nás všetkých, pokračovať v posúdení spôsobov obrany štátnosti a potrebných síl a potom znova sa vrátiť do Národnej rady. Preto aj navrhujem uznesenia a žiadam o schválenie, aby uznesenie k tlači 1239, teda Návrh Ozbrojené sily Slovenskej republiky bolo doplnené o tento text. „Národná rada Slovenskej republiky potvrdzuje stanovisko generálneho tajomníka NATO, ktoré vyhlásil v Národnej rade o modeli 2010 a konštatuje, že primeraným podielom Slovenskej republiky pre účasť na spoločnej obrane v rámci NATO je plne profesionálna časť ozbrojených síl, ktorú predstavuje model 2010.“ A tým sú otvorené dvere. NATO má istotu, že tu dodržíme, že to bude plne profesionálne, že to bude kvalitné, že tieto sily sme jednotní, že toľko treba na spoločnú obranu počítať, minister môže potom začať rokovať, či mu nenahradíme niektorý prápor trebárs trvale držanou poľnou nemocnicou alebo či nebudeme vytvárať, nezmeníme ten model s ich súhlasom a vytvoríme také jednotky, ktoré navrhujú a máme teraz za hranicami, lebo model je idealistický, ale hovorí o počte a máme jeho hodnotenie z NATO. A zároveň umožňuje riešiť ďalej otázku obrany, to sú tie otázky, ktoré naznačil pán kolega Tuchyňa o množstve zásob, o ich ukladaní, o dislokácii a tak ďalej. Samozrejme tým, že model 2010 spĺňa jednu podmienku definovania primeraného podielu a neriešenie podmienok obrany štátu, nás núti dívať sa veľmi tvrdým pohľadom do dlhodobého plánu. Dlhodobý plán je urobený na to, aby sme model 2010 v čase zrealizovali. Tá časť, ktorá sa týka modelu, má pár takých neistých, povedal by som, úloh. To sú otázky dosiahnutia profesionalizácie v tom čase, ktorý si terajší minister postavil, to znamená 2006. Či to bude 2007, alebo 2008, to sa uvidí, ako sa trafí minister a Národná rada do podmienok, keď bude dostatok Slovákov. Ale inak ostatné podmienky majú v tom modeli urobené. Celá tá časť, ktorá sa týka obrany suverénneho štátu, je v tomto pláne zlá. Preto aj, keď sa pozriete na dlhodobý plán, ktorý ste dostali ako ďalší variant, to je vlastne tá správa o dlhodobom pláne, tak je to súpis všelijakých termínov a krokov. Niektoré už boli napadnuté, napríklad s akadémiami, ktoré máme, a s výcvikom a tak ďalej, nebudem o nich podrobne hovoriť, lebo som sľúbil, že budem rozprávať krátko. Ale pri týchto úlohy dôjde ku zmenám. Tam sú poväčšine nereálne. Čo však považujem, a to už som na pléne hovoril, za veľmi zásadnú chybu, ktorú predpokladám, že bude mať v budúcnosti aj dohru v postihu za narušenie schopnosti Slovenska zmobilizovať svoje sily na obranu štátu. Rozbitím mobilizačného systému, ktorý je skôr, než bude dosiahnutá pohotovosť nového mobilizačného systému, vážení, bude mať takéto dopady. Na Slovensku je dostatok ľudí, ktorí tomu rozumejú a ktorí budú dávať podozrenie zo spáchania trestného činu. To je vážna otázka, ktorú nesmie ani táto Národná rada, aj keď končíme, ani ďalšia dopustiť. A teda ak my to dopustíme, tak nová Národná rada rozhodne sa bude musieť zaoberať otázkou, aký je stav mobilizačnej schopnosti Slovenskej republiky. A ak tento proces nebude zastavený, tak bude veľmi zlé konštatovanie. To nie je skladanie futbalového mužstva. To sú veci, kde treba mať ľudí, ktorí roky v tom robia, aby vedeli v tomto systéme pohnúť niečím. To sa absolútne podceňuje, ale to odbočujem. Varoval som. V stenografickej správe to máme a každý máme stanovenú svoju zákonnú povinnosť. Preto si myslím, že cez nedostatky, ktoré sú, cez závery, ktoré bude treba spresňovať, pre nedostatok času a potrebu schváliť tento dokument nám nič iné nezostáva. A preto si myslím, že obe uznesenia, ako sú navrhnuté, s tým, že uznesenie k modelu 2010, vás prosím o podporu, doplňme o to jedno stanovisko, ktoré potvrdzuje, že sme jednotní v tom, ako sa díva na našu účasť na spoločnej obrane generálny tajomník NATO, schválime a dáme signál von, že ho nebudeme v budúcnosti znižovať, a zároveň dávame signál, že Národná rada bez ďalšieho uznesenia do toho nebude zasahovať. Toľko som chcel vysvetliť skutočne veľmi stručne, pretože je to práca, ktorá sa musí znovu obnoviť, obnoviť v pokoji, hneď po voľbách, zapojiť do toho odborníkov, ktorí tomu rozumejú, a nie pisateľov alebo opisovačov všelijakých fráz, ktoré do týchto materiálov boli naskladané. Dal som si tú prácu, že som hľadal a mohol by som vám povedať prvých 21 fráz, ktoré sú vo všetkých dokumentoch, ktoré nám minister položil. Vo všetkých zákonoch, ktoré existujú. Opísané frázy a, mohol by som medzi nimi urobiť tri skupiny, frázy, ktoré sa netýkajú Slovenska, frázy, ktoré sú pravdivé, ale zbytočné v každom dokumente, a frázy, ktorým nerozumie ani ten, kto to tam napísal, a už nechcem hovoriť ďalej, lebo by som sa zapálil a bol by som ešte tvrdší. Preto končím tým, že vás vyzývam, podporte to uznesenie, aby sme mohli všetci aj koalícia dať signál, že súhlasíme s výškou vojska a kvalitou vojska, ktoré sa s NATO podarilo dohovoriť, pretože žiadna z krajín okolo nás takéto uznesenie nemá a takúto výslednú hodnotu od NATO nedostala. Bude v tomto ďalej, aj pán minister s nami v tej súťaži bude ďalej. Ďakujem za pozornosť. M. Andel, podpredseda NR SR: Ďakujem, pán kolega, za vaše vystúpenie. Ja by som chcel požiadať pána poslanca Langoša, aj keď je na titulných stránkach dnešných denníkov, aby nerušil rokovanie parlamentu. Ďakujem. Slovo má pán poslanec Slafkovský.